Helyiségbérleti szerződés

amely létrejött egyrészről Bátaszék Város Önkormányzata (székhelye: 7140 Bátaszék, Szabadság u. 4.; adószám: 15733304-2-17, képviseletében: dr. Bozsolik Róbert polgármester) mint bérbeadó (a továbbiakban: Bérbeadó)

másrészről Bátaszék-térségi Agrár Kft. (székhelye: 7140 Bátaszék, József A. u. 25.; adószám: 11807227-2-17, képviseletében: Nagy István József ügyvezető) mint bérlő (a továbbiakban: bérlő),  

– továbbiakban együttesen: Szerződő felek – között, az alulírott helyen és napon az alábbi feltételekkel:

1.	A Bérbeadó a Bérlő részére bérbe adja, a Bérlő pedig bérbe veszi a Bérbeadó Önkormányzat kizárólagos tulajdonában álló bátaszéki belterületi 647 helyrajzi számú, természetben 7140 Bátaszék, Budai u. 7. sz. alatt található kivett irodaház megnevezésű ingatlanban található földszinti 1-3. és 5-6. számú iroda helyiséget, összesen 98,16 m2 alapterülettel (továbbiakban: Bérlemény).

2.	Az 1. pontban körülírt Bérleményt a Bérlő a cégjegyzékében bejegyzett tevékenységével összefüggő adminisztratív feladatainak ellátása céljára veszi bérbe. 

3.	Szerződő felek jelen bérleti szerződést 2019. február 1. napjától, határozott időre, 2019. december 31. napjáig kötik. 

4. 	Szerződő felek az ingatlan bérleti díját havi 30.000,- Ft + áfa, azaz Harmincezer forint + áfa összegben határozzák meg, mely összeg magában foglalja a Bérlemény közüzemi díjait. 

	A bérleti díj megfizetése akként történik, hogy Bérbeadó minden hónap 5. napjáig leszámlázza az adott hónapra esedékes bérleti díjat a Bérlőnek, aki azt köteles a számlán feltüntetett határidőig átutalással teljesíteni a Bérbeadó OTP Banknál vezetett 11746005-15414076 számú számlájára. 

5. 	Amennyiben a Bérlő a bérleti díj megfizetésére megállapított időpontig a bérleti díjat nem fizeti meg, a Bérbeadó köteles a Bérlőt – a következményekre figyelmeztetéssel – a teljesítésre írásban felszólítani. Ha a Bérlő a felszólításnak 8 (Nyolc) napon belül nem tesz eleget, a Bérbeadó azonnali hatályú felmondással élhet. Ebben az esetben a Bérlő köteles az ingatlant 15 (Tizenöt) napon belül rendeltetésszerű, használatra alkalmas állapotban (kitakarítva) a Bérbeadónak visszaadni.  

6. 	A Bérlemény birtokbaadására nincs szükség, mert Bérlő a jelen szerződés aláírásakor már a Bérlemény birtokában van. 

7. 	Szerződő felek kauciót nem kötnek ki. 

8. 	Bérlő köteles az ingatlant rendeltetésszerűen, a szerződésnek megfelelően, a jó gazda gondosságával, a jelen szerződés 2. pontjában írt célra használni.

9.	Bérbeadó szavatol azért, hogy az 1. pontban körülírt ingatlan szerződésszerű használatra alkalmas; szavatol továbbá azért is, hogy a bérelt ingatlanra vonatkozóan senkinek sincs olyan joga, amely a Bérlőt a használatban korlátozza vagy akadályozza. 

Amennyiben utóbb ilyen merülne fel, Bérlő jogosult a szerződést azonnali hatállyal felmondani. 

10.	Bérbeadó az ingatlan rendeltetésszerű használatát, illetve a szerződésben foglalt kötelezettségek teljesítését – a Bérlő szükségtelen háborítása nélkül – jogosult ellenőrizni. Bérbeadó az ellenőrzés időpontjáról – legalább azt megelőzően 5 munkanappal – írásban előzetesen értesíti a Bérlőt. Bérlő köteles az ingatlanba történő bejutást biztosítani és az ellenőrzést tűrni.

11.	Bérlő köteles a Bérleményt karbantartani, a szokásos mértéket meg nem haladó felújítási munkákat elvégezni. Amennyiben a Bérlő a bérleményben vagy annak szerelvényeiben olyan hibát észlel, amelynek kijavítási költségeit a Bérlő köteles viselni, a javítás szükségességéről a lehető legrövidebb időn belül köteles értesíteni a Bérbeadót.

12. 	A jelen szerződés megszűnését követő 30 napon belül a Bérlő köteles az ingatlant  rendeltetésszerű, használatra alkalmas állapotban (kitakarítva) a Bérbeadónak visszaadni. A bérlő ezen időre köteles a Bérbeadó részére bérleti díjat fizetni. Ha a Felek – külön írásbeli megállapodásban – úgy állapodnak meg, hogy a munkálatokat a Bérbeadó végzi el, úgy a felmerülő költségeket a Bérlő legkésőbb a kiköltözéstől számított 15 napon belül egy összegben megtéríti a Bérbeadónak.

13. 	Bérlő a helyiség bérleti jogát a Bérbeadó előzetes hozzájárulásával másra átruházhatja, azonban a bérleti jogát nem cserélheti el, a helyiséget albérletben nem adhatja. Amennyiben Bérlő az ingatlant albérletbe adja, és e tevékenységgel a Bérbeadó írásos, a következményekre történő figyelmeztetést is tartalmazó felhívására sem hagy fel, úgy Bérbeadó azonnali hatályú felmondással élhet. Ebben az esetben a Bérlő haladéktalanul, de legkésőbb 3 napon belül köteles az ingatlant Bérbeadónak rendeltetésszerű, használatra alkalmas állapotban (kitakarítva) visszaadni. 

14. 	Szerződő felek megállapodnak abban, hogy a jelen bérleti szerződéstől egyoldalúan nem állnak el, azt rendes felmondással nem szüntetik meg. 
 
15.	Bérlő kijelenti, hogy a jelen bérleti szerződés megszűnését követően a Bérbeadótól más bérleményre nem tart igényt.

16.	Jelen bérleti szerződésben szabályozott kérdések csak írásban, a megkötésre irányadó jogi szabályozás betartásával és a Szerződő felek egyező akaratával módosíthatók.

17. 	A jelen szerződésben nem szabályozott kérdésekben a Polgári törvénykönyvről szóló 2013. évi V. törvény, a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény rendelkezései irányadóak.

Szerződő Felek a jelen bérleti szerződést – átolvasás és értelmezés után – mint akaratukkal mindenben megegyezőnek, 3 (Három) egyező példányban jóváhagyólag írják alá.

Bátaszék, 2019. január ….

Bérbeadó		Bérlő	
Bátaszék Város Önkormányzata		Bátaszék-térségi Agrár Kft.	
Dr. Bozsolik Róbert polgármester		Nagy István József ügyvezető	

Jogilag ellenjegyzem:

__________________________________
Kondriczné dr. Varga Erzsébet 
jegyző

Pénzügyileg ellenjegyzem:

__________________________________
Mórocz Zoltán
pénzügyi irodavezető